NARIADENIE KOMISIE (ES) č. 1663/2005
z 11. októbra 2005,
ktorým sa mení a dopĺňa nariadenie (ES) č. 1535/2003, ktorým sa ustanovujú podrobné pravidlá na uplatňovanie nariadenia Rady (ES) č. 2201/96 o systéme pomoci pre výrobky z ovocia a zeleniny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), a najmä na jeho článok 6,
keďže:
(1)
Článok 5 nariadenia (ES) č. 2201/96 stanovuje spracovateľskú prahovú hodnotu na úrovni Spoločenstva aj na vnútroštátnej úrovni, ako aj ustanovenia uplatniteľné na výpočet výšky pomoci, ak dôjde k prekročeniu prahovej hodnoty v členskom štáte, za predpokladu, že členský štát má k dispozícii spracovateľskú prahovú hodnotu pre príslušný výrobok stanovenú v prílohe III k uvedenému nariadeniu.
(2)
V článku 23 ods. 1 prvom pododseku nariadenia Komisie (ES) č. 1535/2003 (2) sa stanovuje, že spracovaná prvotná surovina sa musí odčítať od spracovateľskej prahovej hodnoty členského štátu, v ktorom má organizácia výrobcov sídlo.
(3)
Vykonávanie tohto ustanovenia poukázalo počas ostatných hospodárskych rokov na anomálie v uplatňovaní schémy pomoci, najmä v prípade paradajok. Na základe tohto ustanovenia sa výroba niektorých výrobcov, ktorí sú členmi organizácie výrobcov so sídlom v inom členskom štáte, alebo výroba organizácií výrobcov, ktoré patria do združenia organizácií výrobcov so sídlom v inom členskom štáte, odčíta od spracovateľskej prahovej hodnoty členského štátu, v ktorom má organizácia výrobcov alebo združenie organizácií výrobcov sídlo. Skúsenosť ukazuje, že by sa mala odčítať od prahovej hodnoty členského štátu, v ktorom bola vyrobená prvotná surovina.
(4)
Nariadenie (ES) č. 1535/2003 by sa preto malo zmeniť a doplniť.
(5)
Opatrenia uvedené v tomto nariadení sú v súlade so stanoviskom Riadiaceho výboru pre výrobky zo spracovaného ovocia a zeleniny,
PRIJALA TOTO NARIADENIE:
Článok 1
Nariadenie (ES) č. 1535/2003 sa mení a dopĺňa takto:
1.
V článku 23 ods. 1 sa prvý pododsek nahrádza takto:
„Organizácie výrobcov paradajok, broskýň a hrušiek podávajú svoje žiadosti o pomoc príslušným orgánom členského štátu, v ktorom sa nachádza ich sídlo, za predpokladu, že členský štát má k dispozícii spracovateľskú prahovú hodnotu pre príslušný výrobok stanovenú v prílohe III k nariadeniu (ES) č. 2201/96. Množstvo, na ktoré sa požaduje pomoc, sa odčíta od prahovej hodnoty členského štátu, v ktorom bola vyrobená prvotná surovina.“
2.
V článku 24 prvom pododseku sa písmeno b) nahrádza takto:
„b)
množstvo, na ktoré sa vzťahuje žiadosť o pomoc, pričom toto množstvo, rozpísané podľa zmlúv a prípadne podľa úrovne pomoci uplatniteľnej v členskom štáte, v ktorom bola vyrobená prvotná surovina, nesmie prevyšovať množstvo schválené na spracovanie, po odpočítaní uplatňovanej miery zníženia;“
3.
V článku 27 ods. 1 sa za prvý pododsek vkladá tento pododsek:
„Výška pomoci, ktorú treba vyplatiť, je výška pomoci zodpovedajúca členskému štátu, v ktorom bola vyrobená prvotná surovina.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od hospodárskeho roku 2006/2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. októbra 2005